૨૦૧૧માં હું હાઈ બી.પી., ડાયાબિટીસ અને ડિપ્રેશનમાં સપડાયો. ત્યારે મારા પરિવારમાં ચિંતાનું મોજું ફરી વળ્યું, ત્યારે મારી ઉંમર ત્રીસેક વર્ષની હશે. પારિવારિક ડૉક્ટરે દવા લેવાની સલાહ આપી, પરંતુ મારે દવાથી ઠીક નહોતું થવું. તેઓએ મને સાયકલીંગ કરવાની અને દોડવાની સલાહ આપી. બસ, મારી આ સફરની શરૂઆત ત્યાંથી જ થઈ. એટલું કહેતાં જ આ યુવાનની આંખોમાં ગજબ પ્રકારનું તેજ અને ચહેરા પર નવો ઉજાસ આવી જાય છે. હિમ્મતનગરનો મેહુલ જોશી નામનો આ યુવાન આગામી છ એપ્રિલે દેશના કેટલાક લોકોની માઉન્ટ એવરેસ્ટ સમિટ શરૂ થવાની છે તેમાં એક માત્ર ગુજરાતી છે. એક સમયે બીમારી અને આર્થિક સંકડામણ, પરિવાર પર આવેલી એક પછી એક મુશ્કેલીઓને કારણે લગભગ ભાંગી પડેલ આ યુવાન આજે પોતાની લગન અને મહેનતથી એક નહીં પણ પાંચ-પાંચ હાઈપીક સર કરીને હવે માઉન્ટ એવરેસ્ટ સર કરવા જઈ રહ્યો છે.